**9 Φεβρουαρίου 2017**

**Τελετή Αποφοίτησης Μεταπτυχιακών Φοιτητών 2017**

Με ιδιαίτερη χαρά σας καλωσορίζω απόψε στο Πανεπιστήμιο Κύπρου και σας ευχαριστώ για την εδώ παρουσία σας, για να τιμήσουμε όλοι μαζί τους αποφοίτους των μεταπτυχιακών μας προγραμμάτων.

Στη σύγχρονη εποχή που ζούμε, η συνεχώς μεταβαλλόμενη οικονομική πραγματικότητα, η ραγδαία τεχνολογική πρόοδος και ο εντεινόμενος ανταγωνισμός καθιστούν την μεταπτυχιακή εκπαίδευση αναπόσπαστο μέρος της παιδείας με την ευρύτερη της έννοια.

Το Πανεπιστήμιο Κύπρου, έχοντας πλήρη επίγνωση του ουσιαστικού ρόλου που μπορεί να διαδραματίσει προσφέροντας εξειδικευμένες γνώσεις και δεξιότητες, διευρύνει συνεχώς το φάσμα των μεταπτυχιακών προγραμμάτων που προσφέρει σε πολυεπίπεδα επιστημονικά πεδία.

Η ιδιαίτερη αναγνώριση που τυγχάνουν τα πτυχία μας, τόσο στον εργασιακό χώρο όσο και στον ερευνητικό τομέα, εντός και εκτός Κύπρου, επιτρέπει στους αποφοίτους μας να διακρίνονται στον επαγγελματικό στίβο αλλά και στην επιστημονική άμιλλα.

Για το λόγο αυτό εκφράζω την εκτίμηση μου προς την ακαδημαϊκή κοινότητα για το άρτιο έργο που επιτελεί στη διδασκαλία και την έρευνα και προς το διοικητικό προσωπικό απευθύνω τις ευχαριστίες μου για τη συμβολή του στην επιτυχή λειτουργία του οργανισμού.

Το Συμβούλιο, στα πλαίσια των αρμοδιοτήτων του, θα πράξει ότι είναι δυνατό για να συμβάλει στην προσπάθεια όλων να πετύχουμε ακόμα καλύτερα αποτελέσματα για την ευόδωση των ψηλών στόχων που θέσαμε.

Οι σημερινοί μας απόφοιτοι δεν εμπλούτισαν απλά τις γνώσεις τους ή εξειδίκευσαν περαιτέρω τα προσόντα τους. Απέκτησαν ένα πολύτιμο εφόδιο που πρέπει να τους δίνει την αυτοπεποίθηση ότι έχουν τη δυνατότητα να προχωρήσουν μπροστά με αισιοδοξία.

Αγαπητές & αγαπητοί απόφοιτοι

Αναμφίβολα διανύουμε μια απρόβλεπτη περίοδο, στην οποία οι όπου γης λαϊκιστές και δημαγωγοί θέλουν να μας μεταφέρουν στη “μετα-αληθείας” εποχή, όπου τα επιστημονικά στοιχεία και οι τεκμηριωμένες πραγματικότητες δεν ισχύουν, αν δεν εξυπηρετούν τους στόχους τους. Οι άνθρωποι αυτοί θέλουν να κτίσουν τόσο ορατά όσο και αόρατα τείχη για να παρεμποδίσουν τόσο τη μετακίνηση προσώπων όσο και τη μετακίνηση προϊόντων. Το χειρότερο όμως είναι ότι με τα τείχη αυτά θέλουν να εμποδίσουν τη διακίνηση ιδεών, να μας αφήσουν περιχαρακωμένους μέσα στα στεγανά του χθες, να αποτρέψουν την κριτική σκέψη, να περιθωριοποιήσουν την ελεύθερη αντίληψη και να ενισχύσουν τις προκαταλήψεις του παρελθόντος.

Στην Κύπρο δυστυχώς πολλά από αυτά τα τείχη είναι υπαρκτά. Κάποια είναι χειροπιαστά και υψώθηκαν από τον εισβολέα πριν μερικές δεκαετίες για να χωρίσουν τις δύο κοινότητες.

Άλλα όμως είναι νοητά και εμπεδώθηκαν δυστυχώς στο υποσυνείδητο πολλών και στις δύο πλευρές και παρεμποδίζουν τις προσπάθειες επίλυσης του προβλήματος. Ο Πρόεδρος της Δημοκρατίας εργάζεται άοκνα, μεθοδικά και σε πείσμα όλων των εμποδίων που παρεμβάλλονται για να ρίξει αυτά τα τείχη, τόσο τα φυσικά όσο και τα νοητά.

Ως ακαδημαϊκό ίδρυμα δεν μπορούμε παρά να είμαστε προαγωγοί της ελεύθερης σκέψης και βούλησης, αντιστεκόμενοι στον εκφοβισμό και την ηττοπάθεια, για να γίνουμε δίαυλοι αλληλοκατανόησης και αγωγοί αλληλεγγύης για το καλό του τόπου μας, για όλους τους κάτοικους και όλες τις κοινότητες του δύσμοιρου νησιού μας.

Μόνο τότε θα ευελπιστούμε να κτίσουμε μια νέα κοινωνία, μια νέα πατρίδα για όλους μας, μέσα στα πλαίσια ειρηνικής συνύπαρξης και κοινωνικής ευημερίας.

Συγχαρητήρια στους απόφοιτους.

Μάνθος Μαυρομμάτης

Πρόεδρος Συμβουλίου Πανεπιστημίου